“Atarot, Divôn, Yazér, Nimra, Heshbôn, Eléalé, Sevam, Nébo ai Béôn, 4ńnǎm yā Ńtondôbə a ngálúman bitá nə́ ó bɔ̄ éńgōē á mís mə́ áyɔŋ Ísraɛ̂l, ǹnǎm tē ó bə̄lə́ ábəŋ mədîga ású bíyə́m, ńdɔ̄ fə bəbɔ bísíé bóe bánâ biyə́m.” 5Bɔ́ ai nyé nâ: “Ngə́ bī bə̄lə́ mvɔ̄m á mís móé, bɔ̌ tə́ naa ńnam ví ó bɔ éví bəbɔ bísíé bóe, tə wabɔ nâ bǐ daŋ Yórdan.” 6Ńdɔ̄ hḿ Mósɛs a ngáyalan bɔ́n bə́ Gad ai bɔ́n bə́ Rúben nâ: “Yə bəbə́nyāŋ bân bə́ nə dzǎm kə á bītá, myâ mǐ lígí va ngǎ ? 7Ású dzé myābɔ nâ bɔ́n bə́ Ísraɛ̂l bə́ ku sɔ́m nə́ tə bâkə á ńnǎm yā Ńtondôbə a ngávə́ bɔ̄ ? 8Éyə̄ fə běsīá báán bə́ ngábɔ̄ nálā éyɔŋ mə ngálóm bɔ̄ nâ bə́ kódō á Kadɛs Barnéa nə́ bə́ kə yén ńnǎm tē. 9Ńdɔ̄ bə́ ngábɛ́d á kələ kwí á Eshkol, bə́ yénə́ ńnam ńdɔ̄ bə́ ngábɔ̄ nə́ bɔ́n bə́ Ísraɛ̂l bə́ ku sɔ́m, a kələ kwí anə́ bá ndzí kig bǎd kə á ńnǎm yā Ńtondôbə a ngávə́ bɔ̄. 10Ńdɔ̄ hḿ Ńtondôbə a ngáman fám ai bɔ́ ámǒs tē a lígí fə̄ mə́tīŋ mā, nyé nâ: 11Tɔ mod m̀bɔ́g yǎ ébá bə́ ngákódō á ńnam Égîptɛn a tádigi á bisəb məwóm mə́bɛ̄ ǎ ngāyén kig ńnam mə ngákag Ábrahám, Ízag ai Yákɔb, makan fɔ́ɔ́ sɔŋ, amú bá ndzí kig mə tǒŋ təge tigibi. 12Səsalá hə Kaleb mɔ́n Yefunɛ mod yǎ Kenizit, bân Yosué mɔ́n Nun, ḿbɔ̄ bə́ ngátóan biě məzěn mə́ Ńtondôbə.